KÖZÉRTHETŐEN A MINŐSÉGRŐL 

 Mire jó a beszállítói audit?

Mi is az a beszállítói audit? 
Megpróbálom először egy példával bemutatni magát a fogalmat:

Képzeld el, hogy a Csillog-Villog Kft. vezetője vagy, és a céged nagyméretű, kültéri elektronikus reklámtáblákat gyárt. Egyszer kapsz egy megrendelést, amely az elkövetkezendő két évedre a cég teljes kapacitását leköti. Az elkövetkező két esztendőben huszonöt darab 8x3 méteres reklámtáblát kell leszállítanod, amelyen tetszőlegesen megjeleníthetőek filmek és képek. A megrendelés a tiéd, de nagyon szigorú minőségi és szállítási feltételeket kötött ki a megrendelő.

A reklámtáblák elkészítéséhez újfajta megjelenítő cellákat kell alvállalkozókkal gyártatnod, és ehhez új alvállalkozókat kell keresned. Jelentkező több is van, de neked kiemelten fontos az alvállalkozó megbízhatósága, és a termék folyamatosan jó minősége – hiszen a szállítás során ki vagy szolgáltatva a beszállítódnak.
Nincs más hátra, az üzletkötés előtt meg kell győződni a beszállító (alvállalkozó) működéséről, folyamatai stabilitásáról és minőségéről is. Tehát te magad, vagy valamelyik szakértő kollegád kimegy az alvállalkozó-jelöltekhez, és megvizsgálja, azaz „auditálja” azok működését. Csak az az alvállalkozó-jelölt jöhet beszállítóként szóba, amelynek a folyamatai szabályozottak, stabilak, ellenőrzöttek, és megfelelnek a te működési követelményeidnek.
Tehát: beszállítói audit alatt azt az auditot értjük, amikor a megrendelő felülvizsgálja a saját (vagy leendő) beszállítója működését, folyamatait azért, hogy megállapítsa, azok alkalmasak-e az ő megrendelői igényeinek a kielégítésére. 
Ha megrendelő vagy, akkor mikor fogsz saját alvállalkozódnál beszállítói auditot tartani? Akkor, ha a beszállított termék vagy szolgáltatás jelentősége akkora számodra, hogy feltétlenül szükséges bizonyosnak lenned a beszállítód megfelelő működéséről! A beszállítód működését auditálhatod a szerződés megkötése előtt is, de az együttműködés folyamán is.
	[image: image1.png]



	[image: image2.png]sy NIV -






	Az autógyárakban is nagyon fontos, milyen minőségű gumiabroncs kerül az autóra…



Ha a beszállító kiválasztásakor végzel a jelölteknél beszállítói auditot, akkor annak egyértelműen a megfelelő beszállító kiválasztása a célja.

A későbbi beszállítói audit viszont sokszor már nem is a beszállítói státusz elérését célozza, hanem az együttműködés folyamatának a javítását, és a beszállító működésének fejlesztését – természetesen nem önzetlenül, hanem elsősorban a te követelményeidnek megfelelően. Ilyenkor ez felfogható úgy is, mintha a beszállító egy olyan folyamatot működtetne, ami a te működési-termelési rendszerednek a szerves része – csak nem a te alkalmazottadként, hanem kiszervezve végzi. Ily módon a saját termelésed kiszervezett részének folyamatfejlesztését tartod kézben a beszállítói auditálással.

Ki végezze a beszállítói auditot?
Neked kell meggyőződnöd az alvállalkozód megfeleléséről. Elsősorban tehát te magad, vagy valamelyik kollegád kell, hogy felülvizsgálja a beszállítót, és megállapítsa annak megfelelőségét.
Az auditor kijelölésének természetesen feltételei vannak. Az auditálás (felülvizsgálat) lefolytatásának vannak technikai és szakmai feltételei, amellyel a kijelölt auditornak rendelkeznie kell. Az auditornak rendelkeznie kell auditori ismeretekkel és gyakorlattal, valamint az alvállalkozó folyamatainak szakmai ismeretével és minőségbiztosítási ismeretekkel is. Amennyiben kollegáid rendelkeznek ilyen ismeretekkel és gyakorlattal, akkor alkalmasak arra, hogy ők végezzék az auditot. Ha azonban nincs ilyen kollegád, akkor kénytelen vagy külső segítséget igénybe venni, külső szakértőt megbízni az audit lefolytatásával, aki rendelkezik a megfelelő kompetenciákkal és gyakorlattal.

Gyakori az olyan eset, amikor az alvállalkozó speciális szakmai tevékenységet végez, és ebben nyújt szolgáltatást neked. Ilyenkor célszerű olyan szakértőt megbízni a beszállítói audit lefolytatására, aki az általános minőségbiztosítási ismereteken és gyakorlaton túlmenően abban a konkrét speciális szakmában is nagy jártassággal, gyakorlattal és tapasztalattal rendelkezik. 
Hogyan végezd a beszállítói auditot?

Auditot sokféle technikával lehet lefolytatni. Nincs kötelezően előírt technika, hanem a felülvizsgálók maguk választhatják meg a felülvizsgálat alkalmas módszerét.

A felülvizsgálat során sokkal fontosabb, hogy milyen követelmények teljesülését vizsgálod a beszállítónál! A vizsgált követelmények között célszerűen segítséget nyújthatnak az általános minőségbiztosítási követelmények, de ezeket minden esetben ki kell egészítened a saját, konkrét követelményeiddel, elvárásaiddal is.

